Komisijos sprendimas
1995 m. spalio 24 d.
įgyvendinantis Tarybos direktyvos 89/106/EEB dėl statybos produktų 20 straipsnio 2 dalį
(tekstas svarbus EEE)
(95/467/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1988 m. gruodžio 21 d. Tarybos direktyvą 89/106/EEB dėl valstybių narių įstatymų ir kitų teisės aktų, susijusių su statybos produktais, derinimo [1], su pakeitimais, padarytais Direktyva 93/68/EEB [2], ypač į jos 13 straipsnį,
kadangi Direktyvos 89/106/EEB 13 straipsnio 3 dalyje nustatytos dvi skirtingos produktų atitikties atestavimo tvarkos; kadangi 13 straipsnio 4 dalis reikalauja remiantis 13 straipsnio 3 dalimi konkrečiam produktui ar produktų grupei pasirinkti procedūrą, kaip nurodys Komisija, pasitarusi su Statybos nuolatiniu komitetu;
kadangi vienos iš dviejų tvarkų pasirinkimas turi būti apibrėžtas pagal kriterijus, nustatytus 13 straipsnio 4 dalyje;
kadangi 13 straipsnio 4 dalyje nurodoma, kad kiekvienos tvarkos atveju Komisija turi pasirinkti "mažiausiai sudėtingą ir saugos reikalavimus atitinkančią galimą tvarką"; kadangi tai reiškia, kad būtina nuspręsti, ar konkrečiam produktui ar produktų grupei yra būtina gamyklos produkcijos kontrolės sistema, už kurią atsako gamintojas, ir kuri būtų pakankama sąlyga atitikčiai atestuoti, ar dėl priežasčių, susijusių su atitiktimi 13 straipsnio 4 dalyje minėtiems kriterijams, būtinas patvirtintos sertifikavimo įstaigos įsikišimas;
kadangi 13 straipsnio 4 dalis reikalauja, kad taip nustatyta tvarka turi būti nurodyta įgaliojimuose ir techninėse specifikacijose; kadangi todėl pageidautina apibrėžti produktų ar produktų grupės sąvoką taip, kaip ji vartojama įgaliojimuose ir techninėse specifikacijose;
kadangi 13 straipsnio 3 dalyje nurodytos dvi tvarkos rūšys yra išsamiai apibūdintos Direktyvos 89/106/EEB III priede; kadangi todėl yra būtina aiškiai apibrėžti metodus, kuriuos taikant šios dvi tvarkos rūšys turi būti įgyvendintos pagal III priedą kiekvienam produktui ar produktų grupei, kadangi III priede pirmenybė teikiama tam tikroms sistemoms;
kadangi 13 straipsnio 3 dalies a punkte nurodyta tvarka atitinka pirmojoje galimybėje nurodytas sistemas be nuolatinės priežiūros, III priedo 2 dalies ii punkte nurodytas antrąją ir trečiąją galimybes, o 13 straipsnio 3 dalies b punkte nurodyta tvarka atitinka III priedo 2 dalies i punkte nurodytas sistemas bei III priedo 2 dalies ii punkto pirmąją galimybę su nuolatine priežiūra;
kadangi laikantis 13 straipsnio reikalavimų ir pagal 20 straipsnio nuostatas buvo konsultuojamasi su Statybos nuolatiniu komitetu, kuris 1995 m. rugsėjo 27 d. pareiškė apie savo pritarimą,
PRIĖMĖ ŠĮ SPRENDIMĄ:
1 straipsnis
1 priede išvardytų produktų ir produktų grupių atitiktis atestuojama taikant tvarką, pagal kurią tik gamintojas atsako už gamyklos produkcijos kontrolės sistemą, užtikrinančią, kad produktas atitinka reikiamas technines specifikacijas.
2 straipsnis
2 priede nurodytų produktų atitiktis atestuojama taikant tvarką, pagal kurią be gamintojo naudojamos gamyklos produkcijos kontrolės sistemos, patvirtinta sertifikavimo įstaiga dalyvauja atestuojant ar prižiūrint produkcijos kontrolę ar patį produktą.
3 straipsnis
Atitikties atestavimo tvarka, kaip nurodyta 2 priede, yra nurodoma darniųjų standartų įgaliojimuose.
4 straipsnis
Šis sprendimas skirtas valstybėms narėms.
Priimta Briuselyje, 1995 m. spalio 24 d.